Tashkent City
Tashkent-City ("Tashkent City" xalqaro biznes markazi, „Tashkent City“ IBC) – Toshkent shahrida qurilayotgan biznes markazi. Shayxontoxur tumanida, Alisher Navoiy shoh koʻchasi, Olmazor va Furqat koʻchalari hamda Islom Karimov shoh koʻchalari oraligʻida joylashgan. Tashkent City IBC doirasida biznes, turar-joy xonadonlari va hordiq chiqarishni birlashtirgan tadbirkorlik faolligi zonasi yaratilmoqda. „Tashkent City“ IBC loyihasining boshqaruvchi kompaniyasi „Tashkent City“ direksiyasi hisoblanadi. Buzilgan Olmazor va Ukchi mahallalari oʻrnida, umumiy maydoni 80 gektar boʻlgan hududda qurilish ishlari olib borilmoqda. Bu Oʻzbekistondagi bir martalik eng yirik qurilish loyihasidir. Loyihaning qurilishi xususiy investorlar tomonidan moliyalashtirilmoqda. Loyihaning tijorat konsepsiyasi Amerikaning Cushman &amp; Wakefield kompaniyasi tomonidan ishlab chiqilgan. Kelajakdagi biznes markazi uchun 8 ta loyihadan Turkiyaning Tabanlıoglu Architects arxitektura kompaniyasi tomonidan taklif etilgan konsepsiya tanlandi.